《喜晤王明府有龄送其之慈溪任》
清代·姚燮

忆昔海变危，经略劳大官。散吏各从军，峨峨貂尾冠。

仰见鸷鸟飞，手攫似可餐。安问悬肘弓，张弛有所难。

驰骤弄白日，意气交腾驩。羁縻图目前，弃金同邱山。

君来勷会计，夙夜凛无閒。鉴末必及本，而能持其端。

明烛了千伪，不紊支度烦。下察隶与倌，未或怨疲瘅。

惜哉立势孤，僚辈多触掸。手抱颖师琴，逆风自鸣弹。

惊火落游枪，掠地骄番汗。城垒一万军，卫拒苦犹单。

君保粮辎行，拇血敢辞殚？风刀剺面痕，夺狐西出关。

招亡集曹娥，亲恤履茅菅。事定论功赏，乞职多援扳。

君职实称勋，益禄何惭颜？慈湖郡西鄙，近亦困凋残。

当令磐石悬，置地砥之安。未及底同乐，先宜识同患。

并非尚苛刻，一一求疮瘢。庶乎气垂毙，猛夺生魂还。

静日菀青柳，涟漪江初澜。送君江棹纡，天镜亸明峦。

神医得扁卢，黎氓复何瘝？耳听口碑俚，其荣逾钩鞶。

作诗聊宠君，谅我戆直言。暗木愁枭鸱，孤鹤垂素翰。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。